Ákveðið hefur verið að leyfa myndatökur í breskum dómssölum . Ákveðið hefur verið að leyfa myndatökur í breskum dómssölum en allar myndatökur hafa verið bannaðar til þessa í réttarsölum krúnunnar og þar með talið fyrir hinum þekkta Old Bailey-dómstól . Frumvarp þessa efnis hefur verið lagt fyrir breska þingið og er talið að það fái brautargengi . Frumvarpið hefur fengið jákvæðar viðtökur hjá fulltrúum dómstóla , sjónvarpsstöðva og hjá ríkisstjórninni að því er kemur fram í frétt á vef BBC . Fjölmiðlar og sérstaklega sjónvarpsstöðvarnar hafa lengi barist fyrir því að banninu verði aflétt . Þetta eru talsverð tímamót þó nokkrar takmarkanir verði áfram á hve mikið má mynda . Þó er ljóst að áfram verða hamlanir en miðað er við að fyrst og fremst verði sýnt frá því þegar dómsorðið er lesið upp . Myndatökurnar munu takmarkast við það þegar dómarinn les upp úrskurð sinn og ekki verðu leyft að mynda sakborninga , fórnarlömb né vitni . Og mörgum lögmanninum til armæðu ; myndatökur af lögmönnum verða ekki leyfðar . Gert er ráð fyrir að það taki um þrjá mánuði að koma málinu í gegnum þingið og myndatökur hefjist með vorinu . Heimilt verður að hlaða myndum af dómsúrskurðum niður á vefsíður og hafa þær þar til sýnis eftir að dómur er fallinn . Frumvarpið eins og það liggur fyrir núna , og nýtur almenns stuðnings , einkennist því af nokkurri varfærni . Það er ljóst að breskt dómkerfi mun ekki opna á myndatökur eins og hafa verið leyfðar af einstökum dómurum í bandarískum dómsölum og er kannski þekktast frá réttarhöldunum yfir íþróttamanninum O.J. Simpson árið 1995 en segja má að öll heimsbyggðin hafi fylgst með þeim . Myndatökur með þessum takmörkunum hafa verið leyfðar í Skotlandi síðan 1992 en hafa ekki verið ástundaðar mikið af fjölmiðlum . Þannig var til þess tekið að það var ekki fyrr en 2012 sem fyrst var sýnt frá dómsúrskurði í Skotlandi . Í Englandi og Wales hefur ávallt verið ótti við að slíkar myndatökur muni hafa áhrif á réttarfarið og koma illa við fórnarlömb og vitni að glæpum . Allt síðan 1925 hafa allar myndatökur verið bannaðar í breskum réttarsölum . Það hefur meira að segja verið óheimilt að teikna myndir inni í salnum og því hafa hinir þekktu bresku dómstólateiknarar orðið að fara út úr réttarsalnum og teikna mynd sína þar eftir minni . Annar háttur hefur þó verið hafður á síðan hæstiréttur tók til starfa 2009 . Þá hefur stundum verið leyfð myndataka fyrir áfrýjunardómstólum .